## La Jove Orquestra de la Generalitat inicia en Les Arts la seua Trobada d’Hivern que culminarà amb tres concerts

*** Del 26 de desembre al 4 de gener, 95 músics menors de 26 anys prepararan el repertori que es presentarà a Castelló de la Plana, Utiel i València
* El concert en el Palau de les Arts de València té un marcat caràcter solidari i tota la recaptació es destinarà als afectats per la riuada**

La Jove Orquestra de la Generalitat Valenciana (JOGV), dirigida per Ricardo Casero Garrigues, celebra del 26 de desembre al 4 de gener en el Palau de les Arts Reina Sofia les classes i els assajos de la seua Trobada d’Hivern, amb una plantilla de 95 músics menors de 26 anys.

Esta trobada culminarà amb tres concerts a Castelló de la Plana i Utiel, a més d’un concert solidari a València, en el qual estaran acompanyats pel Cor de la Generalitat.

El repertori que es prepararà durant estos dies i que s’interpretarà en els concerts, amb variacions en cada un d’estos, es compon d’obres de Claude Debussy (*Rêverie*), Maurice Ravel (*Valses nobles et sentimentales*) i Hector Berlioz (*Symphonie fantastique*).

A més, en el concert de València s’incorporen dos obres de Mozart (*Rèquiem en re menor*,‘Lacrimosa’, i *Ave Verum Corpus*) i l’*Himne a València* del mestre Serrano, amb el tenor Javier Tomé.

El primer concert tindrà lloc el dijous 2 de gener, a les 19:30 hores, en el Palau de les Arts de València. Este concert, amb el títol ‘La Jove també és solidària’, té un marcat caràcter benèfic i tota la recaptació de la Fila Zero i les entrades es destinarà a les zones afectades per la riuada. Les entrades ja estan a la venda en la web de Les Arts.

El segon dels concerts de la Trobada d’Hivern de la JOGV tindrà lloc el divendres 3 de gener, a les 19:30 hores, en l’Auditori i Palau de Congressos de Castelló. Finalment, les actuacions de la JOGV conclouen el dissabte 4 de gener, a les 20:00 hores, en el Teatro Rambal d’Utiel.

**La Jove Orquestra de la Generalitat Valenciana**

La Jove Orquestra de la Generalitat Valenciana depén de la direcció adjunta de Música i Cultura Popular de l’Institut Valencià de Cultura (IVC) i està formada per 95 músics menors de 26 anys.

El director, des de l’estiu de 2024, és Ricardo Casero Garrigues, nascut a València i actual director musical i artístic de l’Orquestra Reino de Aragón, una formació orquestral resident en l’Auditori de Saragossa. Casero és graduat amb honors per les més altes institucions a Espanya, els Estats Units i Anglaterra, també és membre Fullbright, ha sigut professor titular en nombroses institucions formatives, a més de director titular i convidat en les principals agrupacions orquestrals del món.

L’objectiu de la Jove Orquestra de la Generalitat és contribuir a la formació dels músics mitjançant trobades i tallers dirigits per destacats professors de cada especialitat instrumental. En el seu repertori destaca la presència de música actual i les obres de compositors valencians, a les quals ha dedicat la seua producció discogràfica.

En concret, en la Trobada d’Hivern d’enguany participen els professors Birgit Kolar i Renata Ulumbekova (violins), Julia Chu-Ying Hu (viola), Alberto Ferrés (violoncel), Christoph Ran (contrabaix), Albert Mora (flauta), Roberto Turlo (oboé), Vicente Alberola (clarinet), Enrique Abargues (fagot), Jesús Sánchez (trompa), Nacho Martínez (trompeta), Rubén Toribio (trombó) i Gratiniano Murcia Valencia (percussió), a més dels professors especialistes Birgit Kolar en cordes i Vicente Alberola en vents.

Fecha: 25/12/2024